Lounais-Suomen poliisi tutkii aamuyöllä kello 4.20 Ulvilassa tapahtunutta peltipoliisin vahingoittamista räjähderikoksena ja tuhotyönä. Kameratolppa sijaitsee valtatie kahden varrella Friitalassa.

– Poliisi teki paikalta löydöksen, joka viittaa räjähteen käyttöön, kertoo tutkinnanjohtaja, rikoskomisario Erik Salonsaari.

Salonsaaren mukaan kyse oli varsin voimakkaasta räjähdyksestä, joka olisi voinut aiheuttaa lähistöllä olleille vaaraa.

Poliisioperaatio haittasi liikennettä useiden tuntien ajan Ulvilan Friitalan ja Porin Honkaluodon liittymän välillä Jari Pelkonen / Yle

Poliisi kaipaa yleisön apua tekijän löytämiseksi ja pyytää ilmoittamaan kaikista havainnoista ja muista tapaukseen liittyvistä tiedoista. Yhteyttä poliisiin voi ottaa sähköpostitse osoitteella vihjeet.lounais-suomi@poliisi.fi (siirryt toiseen palveluun) tai puhelimeen 050-4564963. Vihjeitä voi antaa myös nimettömänä.

– Poliisia kiinnostaa kaikki havainnot oudoista kulkijoista ja oudosta toiminnasta tapahtuma-aikaan, sanoo Salonsaari.

Hänen mukaansa poliisi on jo saanut joitakin vihjeitä asiasta.

Tutkinnallisista syistä polisi ei kerro, oliko kameratolpassa kamera sisällä.

Valtatie poikki tunteja

Aamuinen poliisioperaatio haittasi liikennettä koko maanantaiaamun valtatie kakkosella Ulvilassa Friitalan ja Honkaluodon liittymän välillä. Liikenne ohjattiin kiertotietä aamuviidestä kello yhdeksään saakka.

Poliisi haravoi lähimaastoa räjähdekoiran avulla. Katja Halinen / Yle

Poliisi eristi alueen nauhoilla ja haravoi lähimaastoa koirapartion kanssa.